Huominen ei koskaan kuole

Huominen ei koskaan kuole (Tomorrow Never Dies) on Roger Spottiswooden ohjaama järjestyksessään 18. Ian Flemingin vakoojahahmo James Bondiin perustuva toimintaelokuva vuodelta 1997. Elokuvassa James Bondia näyttelee toisen kerran Pierce Brosnan. Muissa pääosissa ovat Jonathan Pryce, Michelle Yeoh, Teri Hatcher ja Judi Dench. Elokuva sisältää DTS-ES-ääniraidan, joka mahdollistaa takakeskikanavan käytön. Elokuva tuli ensi-iltaan samaan aikaan kuin Titanic. Elokuva on omistettu Albert R. ”Cubby”  Broccolille. Elokuvassa esiintyy pienessä, uutistenlukijan cameoroolissa myös suomalainen Minna Aaltonen, joka parhaiten tunnetaan Gladiaattorit-sarjasta.

Juoni 
Brittiläinen sotilasalus tuhoutuu hämärissä olosuhteissa ja uppoaa kansainvälisillä vesillä Vietnamin edustalla. Konfliktista syytetään Kiinaa, jonka MiGien väitetään upottaneen brittialuksen. Tapahtuneen jälkeen koko maailma keikkuu uuden suursodan partaalla. Kyse on kuitenkin harhautuksesta ja yritys ajaa maailma kohti kaaosta, sillä kaiken takana on mediaimperiumin omistaja Elliot Carver (Jonathan Pryce). Carver manipuloi maailman tapahtumia mediaylivallallaan ja ruokkii sensaatioriippuvaisten ihmisten uutisnälkää. James Bond (Pierce Brosnan) pääsee vihille juonesta, jolloin on edessä taistelu maailman kohtalosta Bondin sekä Carverin ja tämän saksalaisten kätyrien välillä.

Näyttelijät

Tapahtumapaikat 
 Lontoo
 Peking
 Hampuri
 Saigon, Vietnam
 Etelä-Kiinan meri
 vuoristoinen alue Venäjän rajan lähellä

Palkinnot 
Elokuva oli ehdolla parhaan musiikkikappaleen Golden Globe -palkintoon tunnuslaulusta ”Tomorrow Never Dies”, jonka esittää Sheryl Crow.

Muuta 
Elokuvan pohjalta julkaistiin samanniminen videopeli PlayStationille vuonna 1999. Pelin kehittäjänä toimi yhdysvaltalainen pelitalo Black Ops Entertainment ja julkaisijana Electronic Arts.

Lähteet 

Vuoden 1997 yhdysvaltalaiset elokuvat
James Bond -elokuvat
Yhdysvaltalaiset toimintatrillerit
Roger Spottiswooden ohjaamat elokuvat
Seulonnan keskeiset artikkelit
Vuoden 1997 brittiläiset elokuvat
Brittiläiset toimintatrillerit